
RASEINIŲ ŠALTINIO PROGIMNAZIJOS TĖVŲ TARYBOS NUOSTATAI

I SKYRIUS
BENDROSIOS NUOSTATOS

1. Raseinių Šaltinio progimnazijos Tėvų taryba (toliau – Taryba) yra progimnazijos savivaldos institucija, atstovaujanti mokinių tėvų (globėjų, rūpintojų) interesams. 
2. Tarybos paskirtis – stiprinti progimnazijos ir šeimos partnerystę, telkti tėvus bendriems tikslams, skatinti dalyvauti ugdymo procese ir progimnazijos gyvenime.
3. Taryba savo veikloje vadovaujasi Lietuvos Respublikos švietimo įstatymu, Progimnazijos nuostatais, kitais teisės aktais ir šiais nuostatais. 
4. Taryba savo veiklą grindžia demokratiškumo, bendradarbiavimo, skaidrumo, savanoriškumo, atsakomybės ir pagarbos principais.

II SKYRIUS
TĖVŲ TARYBOS STRUKTŪRA

5. Tarybą sudaro kiekvienos klasės ir priešmokyklinio ugdymo grupės deleguotas vienas tėvų (globėjų, rūpintojų) atstovas, turintis balso teisę. 
6. Taryba renkama vieneriems mokslo metams. 
7. Tarybos nario įgaliojimai prasideda nuo pirmojo tarybos posėdžio ir baigiasi susirinkus naujai išrinktai tarybai. Tarybos nario įgaliojimai nutrūksta, kai pasibaigia įgaliojimų laikas, kai jis nebegali eiti savo pareigų dėl sveikatos būklės, atsistatydina, pripažįstamas neveiksniu arba kai jo elgesys nesuderinamas su tarybos nario pareigomis. 
8. Tas pats asmuo gali būti renkamas neribotą kadencijų skaičių.
9. Nutrūkus tarybos nario įgaliojimams pirma laiko, naują tarybos narį deleguoja atitinkamos grupės ar klasės tėvų (globėjų, rūpintojų) susirinkimas esamos kadencijos likusiam laikotarpiui.
10. Tėvų tarybos pirmininkas ir sekretorius renkami slaptu balsavimu pirmame tarybos posėdyje.

III SKYRIUS
TĖVŲ TARYBOS VEIKLOS ORGANIZAVIMAS

11. Tarybos pirmininkas organizuoja Tarybos veiklą: 
11.1. šaukia ir veda susirinkimus;
11.2. atstovauja Tarybai kitose institucijose;
11.3. palaiko ryšius su progimnazijos administracija ir Progimnazijos taryba,;
11.4. pasirašo Tarybos dokumentus.
12. Tarybos dokumentus teisės aktų nustatyta tvarka tvarko tarybos sekretorius.
13. Tarybos susirinkimai kviečiami ne rečiau kaip du kartus per metus. Susirinkimas teisėtas, jei jame dalyvauja ne mažiau kaip du trečdaliai narių. Nutarimai priimami susirinkime dalyvaujančiųjų narių balsų dauguma. Į tarybos susirinkimus gali būti kviečiami kitų progimnazijos savivaldos institucijų atstovai, administracija, mokytojai, ugdytinių tėvai (globėjai, rūpintojai) ir kiti su progimnazijos veikla susiję asmenys be teisės balsuoti. 
14. Jeigu pirmininkas susirinkime nedalyvauja, o balsai pasiskirsto po lygiai, laikoma, kad nutarimas nepriimtas. Nutarimai yra teisėti, jei neprieštarauja teisės aktams. Norminio pobūdžio nutarimai gali būti įforminami progimnazijos direktoriaus įsakymais.

IV SKYRIUS
TARYBOS FUNKCIJOS

15. Tėvų taryba:
15.1. telkia progimnazijos mokinių tėvus (globėjus, rūpintojus) tam, kad būtų įgyvendinti progimnazijos tikslai ir uždaviniai, užtikrintas progimnazijos vertybių įgyvendinimas;
15.2.  skatina ir įgalina tėvus (globėjus, rūpintojus) įsitraukti į aktyvų dalyvavimą progimnazijos veikloje, mokinių formaliojo ir neformaliojo ugdymo procese, telkia mokinių tėvus (globėjus, rūpintojus) bendradarbiauti su mokytojais bei pagalbą mokiniui teikiančiais specialistais;
15.3. dalyvauja planuojant progimnazijos veiklą ir planų įgyvendinimą, sprendžiant iškilusias problemas;
15.4. iškelia tėvų iniciatyvas dėl formaliojo ir neformaliojo ugdymo, mokinių drausmės, progimnazijos taisyklių, saugos ir sveikatos bei kitais klausimais, bei jas perduoda progimnazijos tarybai ir (ar) progimnazijos direktoriui, ir (ar) steigėjui;
15.5. esant poreikiui, talkina organizuojant ir įgyvendinant bendrus sporto, meno, kultūrinius, mokslinius ir kitus renginius bei programas progimnazijos bendruomenei;
15.6. padeda progimnazijai spręsti iškilusius mokinių sveikatingumo, maitinimo, pamokų lankymo, mokinių saugos ir higienos bei drausmės pažeidimo klausimus, teikia pasiūlymus dėl pažeidimų prevencijos;
15.7. bendradarbiauja su progimnazijos direktoriumi ir progimnazijos steigėju sprendžiant ūkinius ir finansinius progimnazijos veiklos klausimus;
15.8. koordinuoja ir skatina klasių tėvų bendruomenių veiklą;
15.9.  teikia siūlymus nustatant mokinių teises ir pareigas, jų skatinimo ir drausminimo tvarką;
15.10. svarsto, renka progimnazijos mokinių tėvų (globėjų, rūpintojų) atstovus į progimnazijos tarybą;
15.11. Tarybos nuostatus, teikia pasiūlymus dėl jų pakeitimo ir (ar) papildymo.

BAIGIAMOSIOS NUOSTATOS

16. Tarybos nuostatai yra viešas dokumentas.
17. Tarybos nuostatai gali būti papildomi ir koreguojami. Taryba veiklą organizuoja pagal tarybos pritarimu progimnazijos direktoriaus patvirtintą Tarybos veiklos reglamentą.
18. Tarybos reglamentas gali būti keičiamas bei papildomas tarybos pirmininko ir/ar jos narių siūlymu, reikalui esant, ar atsižvelgiant į pasikeitusius veiklą reglamentuojančius teisės aktus.
19. Tarybos reglamentas yra skelbiamas progimnazijos internetinėje svetainėje www.saltiniomokykla.lt .
20. Patvirtinus reglamentą, Tarybos nariai supažindinami elektroninėmis priemonėmis Dokumentų valdymo sistemoje (DVS).

